Oleh : Mami Neuheun
Alhamdulillah pujoe keu Tuhan
Seulaweut saleuem Saidil Ambiya
Ulon teumuleh di dalam nazam
Lon ci keumarang keu bhah rahsia
Lagak nanggroe karna syahlotan
Lagak perhiasan karna meucahya
Jinoe lon peugah keu peurasaan
Hate di dalam hana soe duga
Dua harimau di dalam badan
Nyang kebaikan atau berbisa
Beugot ta jaga hai aneuk adam
Meuhan hai taulan tanyoe ceulaka
Ta jaga lidah watee berbincang
Jaga perasaan ureueng seulingka
Ta jaga tuto bek bermusuhan
Desya bak Tuhan han ek ta kira
Meunan syit hate sideh di dalam
Jaga hai intan meubek na ria
Meubek teukabo dalam meuayang
Meubek syit rakan laen ta ceula
Meubek ta taki iri keu kawan
Meubek syit rakan tanyoe meudawa
Nyo hana salah taduek got diam
Bek ureueng Iseulam dalam meudeesya
Hek that ta jaga nyan peurasaan
Peue lom di dalam han ek soe duga
Oleh seubab nyan wahe e rakan
Jaga kemuliaan dalam ngon luwa
Nyang hek ta peugleh hate di dalam
Nyang perasaan haloh that rika
Ta peugleh hate istighfar sajan
Sabe ta ulang meu bek ta lupa
Kadang na ria hana ta tujan
Hate di dalam syaitan peugoda
Kadang na tuto teupeh peurasaan
Jaga hai taulan ube kuasa
Mandum ta pubuet di dalam alam
Mandum na nilai bak Allah Ta’ala
Peue keuh ikheulas atau paksaan
Mandum ngon Tuhan hana rahsia
Bak manusia jeut ta meuayang
Ngaku perbuatan peue nyang ta suka
Tapi Allah nyang peujeut alam
Hanjeut hai rakan tanyoe meudusta
Di ateuh buket ijo hana ban
Naleueng kilauan lagak meujeumba
Haba ka habeh ‘oh noe tulesan
Meu’ah lon tuan meunyo meudesya
Neuheun, 25 Agustus 2022
sun_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn sun_Latn